b'\n_START_ARTICLE_\nIrma Flis\n_START_SECTION_\n\xc5\xbdivljenje in delo\n_START_PARAGRAPH_\nIrma Flis, rojena Kacin, se je rodila v dru\xc5\xbeini zadru\xc5\xbenega delavca Domenika Kacina. Osnovno \xc5\xa1olo je obiskovala v rojstnem kraju in kanalu ob So\xc4\x8di (1932-1936), nato u\xc4\x8ditelji\xc5\xa1\xc4\x8de v Tolminu (1936-1943). Po kapitulaciji fa\xc5\xa1isti\xc4\x8dne Italije se je septembra 1943 pridru\xc5\xbeila partizanom. Tu je bila najprej namestnica nato pa komisarka \xc4\x8dete v Vojkovi brigadi, kasneje pa stalna \xc4\x8dlanica igralske skupine IX. korpusa. Demobilizirana je bila kot kapetan JLA. V letih 1945-1951 je bila zaposlena na radiu Ljubljana kot urednica italijanske redakcije, nekaj \xc4\x8dasa je bila vmes urednica Radia Slovensko Primorje v Ajdov\xc5\xa1\xc4\x8dini in vr\xc5\xa1ilka dol\xc5\xbenosti direktorja Radia Koper. V letih 1951\xe2\x88\x921954 je kot svobodna novinarka \xc5\xbeivela na Dunaju in Berlinu, kjer je bil njen mo\xc5\xbe Drago Flis svetnik jugoslovanske ambasade. Iz obeh mest je prispevala ve\xc4\x8d sestavkov za slovenske in jugoslovanske \xc4\x8dasopise in revije. Po letu 1954 je bila urednica filmske rubrike in filmskih kritik pri Radiu Beograd. Udele\xc5\xbeevala se je doma\xc4\x8dih in tujih filmskih festivalov ter bila \xc4\x8dlanica sveta repertoarne komisije filmskega festivala v Beogradu. Objavila je ve\xc4\x8d novel in \xc4\x8drtic v slovenskih in jugoslovanskih in revijah. Napisala je scenarij za film Rana jesen (Jadran film, Zagreb 1978) in izdala prevode: Nebe\xc5\xa1ki odred (COBISS) Italijanski neorealizam (Beograd, 1960), Bludnica dostojna po\xc5\xa1tovanja (Jean-Paul Sartre, La putain respectueuse, Beograd 1960) in Vila Finci- Kontinijevih (Giorgio Bassani, Il giardino dei Finzi Contini) (COBISS). Veliko je prevajala tudi za jugoslovanske in italijanske filmske producente.'